26/12/2018 | Administración LocalMunicipal
Fene
Secretaría
Aprobación definitiva do regulamento de funcionamento do punto limpo de Vilar do Colo

ASUNTO: ANUNCIO BOP APROBACIÓN DEFINITIVA DO REGULAMENTO DE FUNCIONAMENTO DO PUNTO LIMPO DE VILAR DO COLO. O Pleno do Concello de Fene, en sesión ordinaria do 07.06.2018, acordou aprobar provisionalmente o Regulamento de funcionamento do punto limpo de Vilar do Colo, someténdose o expediente a información pública, durante 30 días hábiles, mediante anuncio no BOP da Coruña, núm.112, do 14.06.2018, e na páxina web do Concello. Por outra banda, o Pleno do Concello de Cabanas, en sesión ordinaria do 25.04.2018, acordou aprobar provisionalmente o dito Regulamento de funcionamento, do punto limpo de Vilar do Colo, someténdose o expediente a información pública, durante 30 días hábiles, mediante anuncio no BOP da Coruña, núm.126, do 04.07.2018, e no taboleiro de anuncios da Casa do Concello. Visto que durante os mencionados períodos de exposición pública dos concellos de Fene e Cabanas, non se presentou reclamación algunha, de acordó co artigo 49 da Lei 7/1985, do 2 de abril, Reguladora das bases do réxime local (en adiante, LBRL), e de conformidade cos citados acordos plenarios, enténdese definitivamente aprobado o referido Regulamento. De acordó co disposto no artigo 70.2 da LBRL, procédese á publicación íntegra do Regulamento, que entrará en vigor trala súa publicación no BOP da Coruña e unha vez transcorrido o prazo previsto no artigo 65.2 da LBRL. ANEXO I REGULAMENTO DE FUNCIONAMENTO DO PUNTO LIMPO DE VILAR DO COLO TÍTULO I.- DISPOSICIÓNS XERAIS. Artigo 1. Definición O Punto Limpo enclávase no Polígono Industrial de Vilar do Colo de titularidade dos Concellos de Fene e Cabanas. É unha instalación onde se reciben, previamente seleccionados, certos tipos de residuos domésticos, que pola súa natureza non son obxecto habitual do servizo ordinario de recollida de residuos urbanos. Constitúe, por tanto, un sistema de recollida selectiva, sendo un centro de recepción, de almacenaxe e de selección de residuos municipais que non teñen canalización de recollida diaria. Non se trata dun vertedoiro, senón dun lugar onde se almacenan temporalmente os residuos, para ser posteriormente trasladados a outros lugares a través de transportistas e xestores autorizados. As características do Punto Limpo de Fene son as seguintes: · Atópase localizado nas proximidades do núcleo urbano con boas posibilidades de comunicación e de fácil acceso para vehículos particulares e camións. Conta con abastecemento de auga e de enerxía eléctrica. · A distribución interna é a seguinte: zona para acceso dos vehículos particulares e camións de retirada de residuos, oficina, zona de grandes colectores, zona cuberta de colectores pequenos adecuada para residuos perigosos e caseta pechada por 3 lados para o almacenamento cuberto de RAEE, con sistema de recollida de derrames. Artigo 2. Obxectivos O sistema de recollida a través do Punto Limpo responde a varios obxectivos: · O obxectivo fundamental é servir á cidadanía como centro de achega voluntaria para a recollida selectiva dos residuos producidos no ámbito domiciliario, favorecendo deste xeito as taxas de reciclaxe dos respectivos municipios. · Evitar a vertedura incontrolada dos residuos de grande tamaño (entullos e residuos voluminosos como mobles ou electrodomésticos) que non poden ser xestionados por medio dos servizos convencionais de recollida de lixo. · Aproveitar aqueles materiais contidos nos residuos urbanos que poden ser reciclados directamente, e conseguir con iso un aforro en materias primas e de enerxía, así como unha cantidade de residuos que é necesario tratar e/ou eliminar. · Separar os residuos perigosos que se xeran nos fogares, cuxa eliminación conxunta co resto do lixo urbano ou mediante a vertedura á rede de saneamento supón un risco para os operarios destes servizos, pode danar as instalacións de tratamento ou eliminación e contribúe á contaminación do medio ambiente. · Crear unha conciencia de selección e de recuperación dos nosos propios residuos. Artigo 3. Ámbito de aplicación O Punto Limpo de Vilar do Colo sitúase na rúa F, parcela H2, no Polígono Industrial de Vilar do Colo. Os preceptos do presente regulamento son de aplicación ao Punto Limpo, ás súas instalacións, elementos e mobiliario. Artigo 4. Servizos que presta o Punto Limpo Os servizos e medios do Punto Limpo son os que a continuación se citan: · Clasificar os residuos e recibir residuos previamente clasificados pola persoa usuaria, para o seu posterior transporte aos lugares axeitados para tratalos. · Informar ás persoas usuarias sobre a actividade do Punto Limpo: residuos aceptados, cantidades, horarios… · Controlar os residuos que se depositan. · Elaborar estatísticas sobre o uso das instalacións. · Manter e xestionar as instalacións pertencentes ao Punto Limpo. Artigo 5. Residuos admisibles e non admisibles Establécense estes termos co obxecto de facilitar un mellor coñecemento do que é o Punto Limpo, mais debe terse sempre presente que o seu obxectivo é proporcionar un servizo aos domicilios e aos pequenos xeradores destes residuos, e en ningún caso ás actividades industriais. Para o adecuado funcionamento do Punto Limpo será necesaria unha admisión correcta dos residuos, de forma que non se produza unha almacenaxe de residuos non aceptados no Punto Limpo. Todos os residuos que non se especifiquen como admisibles neste regulamento serán rexeitados e será obriga da persoa usuaria a súa xestión. A/o operaria/o poderá non aceptar a recollida dun residuo cando este non sexa considerado admisible polos servizos técnicos municipais. Estas restricións establécense debido a que o Punto Limpo é para uso exclusivo da cidadanía e non é apto para os usos das industrias nin grandes xeradores de residuos. Os residuos deben estar perfectamente separados, nunca mesturados. Non se poderá depositar residuos considerados perigosos como os procedentes dos hospitais, nin animais mortos ou obxectos non identificados. Serán residuos admisibles no Punto Limpo, nas cantidades que se indican, os sinalados a continuación: Estas limitacións poderán excederse no caso en que así se recolla expresamente en convenios e acordos existentes entre o Concello e outras entidades. Se a capacidade do punto limpo se vise comprometida poderase establecer unhas limitacións superiores, durante un período de tempo prudencial. Neste suposto informarase das ditas limitacións e do período de tempo mediante un cartel ben visible na entrada do punto limpo. Serán residuos non admisibles no Punto Limpo os sinalados a continuación: Artigo 6. Forma de presentación dos residuos Para a recollida dos residuos anteriormente mencionados, estes deberán entregarse de acordo ás seguintes normas de presentación: – Fluorescentes e lámpadas: deberán acondicionarse de tal forma que se evite a súa rotura e poida ocasionar riscos de seguranza para as persoas encargadas da manipulación dos residuos e ao medio ambiente. – Pilas: deberán separarse os diferentes tipos de pilas, ben sexan de botón, salinas ou alcalinas. – Terras e cascallos: debido á natureza destes residuos, deberán presentarse en sacos ou bolsas pechados de 25 quilos como máximo. – Aceites vexetais: presentaranse en garrafas ou botellas de plástico e tomándose as medidas necesarias para evitar derramos, sobre todo en caso de transvasamentos. En caso ningún poderanse mesturar con aceite de maquinaria, motores de vehículos ou outro de natureza mineral. – Baterías: deberán levar pechados os depósitos que conteñen os ácidos para evitar o seu vertido e o risco de queimaduras dos operarios. – Plásticos agrícolas: presentaranse libres de restos orgánicos e debidamente pregados para reducir o seu volume. – Disolventes, pinturas e vernices: prohíbese a mestura de substancias e evitarase o seu vertido, sobre todo no caso de transvasamentos de recipientes. – Frigoríficos e electrodomésticos con CFC: entregaranse sen que se produza a quebradura do circuíto de refrixeración. – Xardinería: o céspede e pequenas podas deberán presentarse en sacos ou bolsas pechados de 25 quilos como máximo. – Madeira e ferralla: procurarase, na medida do posible, compactar ao máximo o seu volume, de xeito que ocupen o menor espazo posible. Artigo 7. Persoas usuarias do punto limpo Considéranse persoas usuarias do servizo as persoas residentes ou que desenvolvan unha actividade no Concello de Fene e fagan uso dalgún dos servizos contemplados neste Regulamento de conformidade co establecido nel. Terán a condición de residentes aos efectos deste regulamento: os empadroados, os titulares catastrais e os arrendatarios. O Punto Limpo estará ao dispor de todos/as usuarios/as que acheguen os residuos admitidos por este Regulamento, nas cantidades máximas e nas condicións indicadas neste. Os residuos que procedan da actividade industrial deben ser entregados polos produtores directamente ás empresas xestoras autorizadas. As persoas usuarias terán, con carácter xeral, as seguintes obrigas: – Poñer os residuos a disposición do Concello, debidamente separados nas fraccións que se indican no presente Regulamento e nas condicións que se establecen en cada unha. – Utilizar os colectores que, en cada caso, se determine de conformidade coa normativa legal vixente e o presente Regulamento. – Os residuos deixaranse ordenados de maneira que se minimice o seu volume. – Prohíbese terminantemente deixar residuos fóra dos lugares debidamente habilitados para isto. – Queda terminantemente prohibido fumar nas instalacións do Punto Limpo. Artigo 8. Proceso de aceptación dos residuos 8.1. Para que o servizo que se presta no punto limpo sexa o axeitado, as persoas usuarias deberán achegar os residuos previamente separados.8.2. Cando a persoa usuaria chegue ao centro deberá identificarse mediante a presentación do D. N. I. ao encargado e demais documentación que, de proceder, o identifiquen como usuario nos termos deste regulamento, debendo declarar o contido do que pretende entregar.8.3. O encargado comprobará a identidade da persoa e avaliará os residuos que se pretenden depositar, facendo as inspeccións que considere oportunas sobre a natureza dos mesmos e a súa presentación, podendo denegar o servizo polos motivos seguintes: • Por tratarse de residuos non admisibles no punto limpo. • Por non ter o solicitante a condición de persoa usuaria (por exemplo, tratarse de actividades industriais). • Por non presentarse os mesmos axeitadamente. • Por teren un volume incompatible coa capacidade do punto limpo. • Por exceder das cantidades por usuario indicadas no presente Regulamento. • Por calquera outra razón que figure no presente Regulamento ou resultase incompatible co bo funcionamento do servizo, previa xustificación razoada.8.4. O encargado informará ás persoas usuarias sobre a forma de realizar o depósito de cada un dos residuos e a localización dos diferentes colectores, controlando que o depósito sexa realizado de xeito correcto, evitando a caída dos residuos fóra dos colectores habilitados e retirando calquera material que dificulte o tránsito de vehículos e o depósito dos residuos.8.5. Antes de que os colectores estean cheos, o encargado dará aviso aos xestores ou transportistas designados para a retirada ou traslado dos residuos ás diferentes instalacións de reciclaxe ou centros de eliminación, en tanto non existan instalacións para a súa reciclaxe.8.6. Os transportistas que realicen os portes dos residuos deberán seguir as indicacións da persoa operaria do centro, que supervisará os seus labores e recibirá un certificado de que realizaron a recollida dos diferentes residuos e que teñen a licenza para realizar ese traballo.8.7. Os residuos depositados no Punto Limpo pasarán a ser propiedade do Concello.8.8. O tempo máximo de almacenamento dos residuos, segundo establece a normativa vixente (Lei 22/2011 de residuos e solos contaminados), será de 2 anos para os residuos non perigosos e 6 meses para os residuos perigosos. Artigo 9. Rexistro e documentación obrante no punto limpo Crearase un rexistro de entrada e saída no Punto Limpo. O rexistro de entrada estará composto de fichas persoais que se cubrirán cada vez que unha persoa usuaria realice un depósito no Punto Limpo. Cada ficha será para cada persoa e para cada residuo. Así unha persoa que deposite dous residuos distintos cubrirá dúas fichas de depósito. Para comprobar a reiteración na utilización do punto limpo e poder determinar o seu uso, requirirase o D. N. I. das persoas usuarias, deixando constancia dos seus datos no libro rexistro. Para a xustificación da condición de usuario do punto limpo deberase exhibir o DNI e, de proceder, certificado de empadronamento, documentación acreditativa da titularidade catastral ou contrato de aluguer. Deberanse cubrir os datos persoais da persoa usuaria, os datos referentes ao residuo e as cantidades entregadas, e a/o operaria/o do Punto Limpo asinará cada ficha de recollida. Ademais, levarase un rexistro de saída co obxecto de ter información dos movementos e destino dos residuos do punto limpo. Neste caso anotarase en cada ficha, alo menos, datos referentes aos residuos e as cantidades que saen do punto limpo e o seu destino. Dos datos consignados no citado libro darase conta regularmente ao Concello e as outras Administracións con competencias na materia. As informacións contidas no mencionado libro de rexistro quedarán sometidas ás normas xerais de protección de datos, sen que poidan ser utilizadas para outros fins que os propios do servizo No punto limpo atoparase, a maiores do libro rexistro sinalado, a seguinte documentación: • Copia do presente Regulamento, a disposición de todas as persoas usuarias que o demandaren. • Rexistro de incidencias e información, de carácter anual, que permanecerá en posesión do xestor durante, cando menos, os catro anos seguintes, e recollerá a seguinte información: número de visitas diarias, tipo de residuos achegados por visita, cantidade de cada tipo de residuo, incidencias, xestor autorizado a quen se lle entrega cada residuo, xustificante das ditas entregas, cantidade de cada entrega, documentación dos transportes. • Libro de reclamacións e suxestións. Artigo 10. Horario do punto limpo O Punto Limpo cubrirá un servizo de recollida conforme a un horario prefixado que se porá en coñecemento de todas as persoas usuarias polos medios oportunos. Nos carteis ou paneis indicadores reflectirase de forma clara o horario de apertura e peche. Artigo 11. Destino final dos residuos O destino final dos residuos admitidos polo Punto Limpo será xestionado polo Concello segundo indique a lexislación vixente e da forma máis axeitada dependendo da natureza dos residuos. O destino final dos residuos poderá ser modificado polo Concello sempre que con iso se melloraren as condicións de reciclaxe e/ou de tratamento. O Concello poderá autorizar discrecionalmente a retirada de material do Punto Limpo, sometendo a autorización ás condicións que estime oportunas. O Concello non garante a seguranza nin a salubridade do produto retirado así como a súa idoneidade para o uso desexado, polo que se exime de calquera responsabilidade que puidese xerarse. Os residuos cederanse a un xestor autorizado, logo do documento de aceptación deles. O transporte dos residuos realizarase por un transportista autorizado e inscrito no rexistro de transportistas de residuos correspondente. Artigo 12. De protección do Punto Limpo O uso indebido das instalacións, os actos que causen danos ás infraestruturas, ao mobiliario e ás instalacións e o abandono de residuos na entrada do Punto Limpo sancionaranse de acordo coa lexislación vixente en materia de residuos e de protección dos bens municipais, sen prexuízo da aplicación do título II da presente regulamento. Ademais, os custos de reparación ou de reposición das instalacións ao seu primitivo estado, que puidesen ser necesarios correrán a cargo do infractor. Artigo 13. Dereitos e obrigas das persoas usuarias do punto limpo.13.1. As persoas usuarias terán dereito a: • Facer uso do servizo e depositar os residuos permitidos de xeito separado e nas condicións e cantidades máximas permitidas por este Regulamento. • Ser informadas do funcionamento xeral das instalacións e coñecer o destino final dos residuos que deposite. • Presentar reclamacións e formular suxestións. • Os demais que se deriven do presente Regulamento.13.2. As persoas usuarias terán as obrigas seguintes: • Identificarse a instancia do persoal do punto limpo para os efectos de control do tipo e cantidade máxima dos residuos depositados permitidos. • Informar ao persoal do punto limpo do tipo e cantidade dos residuos que pretende depositar. • Non depositar residuos fóra do horario establecido nin en lugares distintos aos sinalados para o seu depósito. • Atender as indicacións do persoal do punto limpo. • As demais que se recollen no presente Regulamento.13.3. A persoa encargada do punto limpo prohibirá: • A entrega de residuos non procedentes de domicilios particulares, salvo nos casos permitidos por este Regulamento. • O depósito de residuos non permitidos. • O depósito de residuos diferentes mesturados. • O depósito fóra dos colectores específicos. • O depósito en cantidades superiores ás admisibles. • Ocultar residuos de carácter perigosos dentro de bolsas ou sacos. • O abandono de residuos de calquera tipo na porta das instalacións. • Calquera tipo de incineración de residuos dentro do punto limpo. • Fumar dentro das instalacións TÍTULO II.- INFRACCIÓNS E SANCIÓNS. PROCEDEMENTO SANCIONADOR. Artigo 14. Infraccións Calquera incumprimento das normas do presente regulamento considerarase unha infracción que se tipificarán de acordo coa natureza do acto en moi graves, graves e leves.1.- Consideraranse infraccións leves: a) Depositar calquera tipo de residuos que non se encontre establecido na presente ordenanza. b) Depositar mesturados os diferentes residuos. c) Depositar residuos fora do contedor específico. d) Calquera incumprimento das disposicións deste regulamento que non estea cualificado como grave ou moi grave, e en especial as desobediencias ás instrucións do persoal encargado do punto limpo.2.- Consideraranse infraccións graves: a) Ocultar e depositar residuos de carácter perigoso dentro de bolsas ou sacos. b) Abandonar residuos de calquera tipo na porta das instalacións. c) A reincidencia na comisión de dúas faltas leves.3.- Consideraranse infraccións moi graves: a) A reincidencia na comisión de dúas faltas graves. Artigo 15. Sancións As infraccións previstas neste regulamento serán sancionadas de acordo coa súa gravidade: a) Infraccións leves: con apercibimento e/ou multa de 100 a 500 euros. b) Infraccións graves: con multa de 500,01 a 750 euros. c) Infraccións moi graves: con multa de 750,01 a 1.500 euros. Sen prexuízo da sanción administrativa que se impoña, o infractor estará obrigado á restitución das cousas e á reposición ó seu estado anterior, coa indemnización de danos irreparables e perdas causadas no prazo que en cada caso se fixe na resolución correspondente. Poderase proceder á execución subsidiaria por conta do infractor e á súa costa. En todo caso a restitución comporta a obriga de lle devolver á Administración a totalidade do beneficio ilicitamente obtido. Artigo 16. Gradación das sancións As sancións deberán gardar proporcionalidade coa gravidade dos feitos constitutivos da infracción e atendendo ós seguintes criterios: a) Neglixencia e intencionalidade do suxeito infractor b) O incumprimento das advertencias previas da administración c) O prexuízo causado e o beneficio obtido coa actividade infractora d) A natureza do residuo e) A reiteración ou reincidencia f) O perigo para a saúde e integridade das persoas, animais ou bens. A efectos da presente ordenanza, entenderase como reiteración a comisión de máis dunha infracción de distinta natureza no prazo dun ano desde a comisión da primeira cando así fose declarado por resolución que poña fin á vía administrativa. Entenderase por reincidencia a comisión de máis dunha infracción da mesma natureza no prazo de dous anos desde a comisión da primeira cando así fose declarado por resolución que poña fin á vía administrativa. Artigo 17. Prescricións.17.1. As infraccións leves prescribirán aos seis meses, as graves aos dous anos e as moi graves aos tres anos. As sancións impostas por faltas leves prescribirán ao ano, as sancións impostas por faltas graves aos dous anos e as sancións impostas por faltas moi graves aos tres anos.17.2. O prazo de prescrición das infraccións comezará a contarse desde o día en que a infracción se cometese. Interromperá a prescrición a iniciación, con coñecemento do interesado, do procedemento sancionador, renovándose o prazo de prescrición se o expediente sancionador estivese paralizado durante máis dun mes por causa non imputable ao presunto responsable.17.3. O prazo de prescrición das sancións comezará a contarse desde o día seguinte a aquel en que adquira firmeza a resolución pola que se impón a sanción. Interromperá a prescrición a iniciación, con coñecemento do interesado, do procedemento de execución, volvendo transcorrer o prazo se aquel está paralizado durante máis dun mes por causa non imputable ao infractor. Artigo 18. Procedemento sancionador O procedemento sancionador será o regulado pola Lei 39/2015, do 1 de outubro, do procedemento administrativo común das administracións públicas. A sanción das infraccións administrativas previstas no presente regulamento correspóndelle ó Alcalde. Disposición adicional A promulgación futura de normas con rango superior ó presente regulamento que afectaren ás materias reguladas determinará que se apliquen automaticamente aquelas e que se adapte posteriormente o regulamento no que fora preciso. Disposición derradeira A presente ordenanza entrará en vigor ao día seguinte da súa publicación íntegra no Boletín Oficial da Provincia, sempre que transcorrera o prazo previsto no artigo 65.2 da Lei 7/1985 de 2 de abril reguladora das bases do réxime local, e permanecerá en vigor ata a súa modificación ou derrogación. Non obstante, a súa efectiva aplicación está supeditada á entrada en funcionamento do Punto Limpo de Vilar do Colo. En Fene a 21 de decembro de 2018. O Alcalde do Concello de Fene O Alcalde do Concello de Cabanas Gabriel David Menis De Magalhaes Asdo. Germán Castrillón Permuy